ლეიტონ ჰიუიტი
ლეიტონ გლინ ჰიუიტი (ინგლ. Lleyton Glynn Hewitt; დ. 24 თებერვალი, 1981, ადელაიდა, ავსტრალია) — ავსტრალიელი ყოფილი პროფესიონალი ჩოგბურთელი, მსოფლიოს ყოფილი პირველი ჩოგანი. ჰიუიტს ერთეულებში მოგებული აქვს 2 დიდი სლემის ტურნირი – 1 აშშ-ის ღია პირველობა და 1 უიმბლდონი. იგი დღემდე უკანასკნელი ავსტრალიელი მამაკაცი ჩოგბურთელია, ვინც დიდი სლემის ტურნირის მოგება მოახერხა. მან ასევე მოიგო 2 წლის შემაჯამებელი ტურნირი და 2 მასტერსი. ჯამში მას ATP-ის 30 ტურნირი აქვს ერთეულებში მოგებული. ჰიუიტი 80 კვირის განმავლობაში იკავებდა ჩოგბურთელთა რეიტინგში პირველ ადგილს. 2001 წლის ნოემბერში 20 წლის ასაკში, იგი გახდა ყველაზე ახალგაზრდა მამაკაცი ჩოგბურთელი, რომელმაც ერთეულთა რეიტინგში პირველი ადგილი დაიკავა. წყვილებში ჰიუიტმა ერთხელ მოიგო აშშ-ის ღია პირველობა. სანაკრებო დონეზე, მან ავსტრალიის ნაკრებთან ერთად ორჯერ გაიმარჯვა დეივისის თასზე. ავსტრალიელმა კარიერა 2016 წელს დაასრულა, თუმცა მან რამდენჯერმე მიიღო მონაწილეობა სხვადასხვა ტურნირების წყვილების მატჩებში, მათ შორის 2018 წლის ავსტრალიის ღია პირველობაზე.